# Joaquim Serra i Corominas

Joaquim Serra i Corominas (Peralada, l'Alt Empordà, 4 de març de 1907 - Barcelona, 17 de novembre de 1957) fou un compositor i pianista català, un dels més importants en la història de la música per a cobla, amb moltes sardanes considerades de gran qualitat. Ha estat definit com el compositor de la "difícil senzillesa", "amb les notes justes i ni una més".

## Biografia

Fill del també compositor i músic Josep Serra i Bonal, rebé els primers ensenyaments musicals del seu pare. Quan en Joaquim tenia deu anys, la seva família es traslladà a Barcelona perquè pogués obtenir una sòlida formació musical, que rebé dels mestres Millet, Carles Pellicer i Morera. Ben aviat destacà com a compositor, amb diversos premis Concepció Rabell i Sant Jordi en els anys vint. El 1934 fou nomenat director artístic de Ràdio Associació de Barcelona. Dirigí la Cobla Barcelona i li donà una qualitat molt elevada. Col·laborà amb els esbarts Verdaguer i Sarrià, pels quals adaptà diversos ballets catalans. Publicà el Tractat d'instrumentació per a cobla (1957), una de les obres fonamentals en la matèria, a partir de les lliçons que havia impartit en el curset d'instrumentació que el 1948 havia organitzat l'Obra del Ballet Popular. Morí l'any 1957, amb cinquanta anys. Com a homenatge, l'Agrupació Cultural Folklòrica Barcelona convoca anualment el premi de música Memorial Joaquim Serra i el compositor Rafael Ferrer li dedicà la composició Adéu Quim! In Memoriam (1957).

## Obra
### Música per a cobla

* Dansa de fadrins (1955), petit poema simfònic
* En Pere Gallerí (1948), glossa de la cançó
* La filosa de Banyoles, glossa
* La fira (1928), esbós simfònic per a dues cobles
* Impressions camperoles (1926), que conté la sorprenent Vall dels Ecos. Premi Sant Jordi del Foment de la Sardana
* Introducció i dansa, per a tres cobles
* Marxa sobre motius populars catalans, per a dues cobles
* La noia alegre que no sap plorar (1948)
* La Moixeranga d'Algemesí (1950), glossa per a dues cobles i percussió, sobre la música de la Muixeranga
* La presó de Lleida (1948), poema simfònic per a dues cobles
* Puigsoliu (1957), poema simfònic estrenat pòstumament
* Els tres tambors (1926), glossa de la cançó
* Altres composicions o instrumentacions de música per a cobla: Ball de cercolets de Vilafranca del Penedès, Ball de gitanes de Llavaneres, Ball de nans de Berga, Bolangera de Solsona, Dansa de Castellterçol, L'Hereu Riera, La Tirotitaina del Pallars

### Sardanes

Va escriure un total de 55 sardanes. En destaquen:
* A Guissona (1956)
* A Montserrat (1926), per a dues cobles, Premi Sant Jordi del Foment de la Sardana
* Apassionada (1936)
* Aura d'abril (1954), premiada al concurs de S'Agaró
* Cavalleresca (1947)
* Conte d'infants (1954)
* Elegia (1948), dedicada a en Francesc Pujol
* En Cacaliu (1948), dedicada a en Josep Juncà i Juscafresa, és la sardana obligada de contrabaix més divulgada
* L'ermita vella (1946)
* Evocació (1932)
* Els gegants de Vilanova (1925)
* Margarida (1945)
* Maria del Claustre (1956), dedicada a Maria del Claustre Baixas i Vicens
* La meva Joaquima (1946)
* Noces d'or (1949), dedicada al Futbol Club Barcelona en el seu cinquantè aniversari
* Ofrena (1934)
* El petit Albert (1935)
* Primaveral (1947), per a dues cobles
* La primera volada (1921), primera sardana
* Recordant Vic (1954)
* Remembrança (1928), dedicada a Ignasi Iglésias, amb un dels més bells cants de tenora que s'han escrit
* Rocacorba (1936)
* Roses del Brull (1953)
* Sabadell (1955)
* Sota els pins del pujolet (1955)
* Tendreses (1936)
* Vells amics (1951), dedicada a la Cobla Barcelona

### Altres composicions

* Variacions per a orquestra i piano (1930), premi Concepció Rabell, potser la seva obra simfònica més ambiciosa. Estrenades per Enriqueta Garreta i Toldrà, el 25 d'octubre 1931 amb l'Orquestra Pau Casals dirigida per Eduard Toldrà. Editada per Clivis Publicacions.
* A Montserrat tot plora, obra dramàtica
* El carnestoltes (1949), ballet per a orquestra simfònica
* Danza gitana (1954), per a orquestra
* Doña Inés de Castro, ballet per a orquestra simfònica
* Fiesta andaluza (1954), per a orquestra
* Suite per a una òpera
* Suite senyorial
* Tempesta esvaïda, obra dramàtico-lírica, amb llibret de Carme Montoriol. Estrenada al Teatre Nou (Avinguda del Paral·lel), l'any 1936, en plena Guerra Civil
* Trio en mi (1926), per a violí, violoncel i piano. Editada per Clivis Publicacions.
* Diverses cançons per a veu i piano i obres corals

## Referències

* ↑ «Revista Oppidum, article "Maria del Claustre, de Joaquim Serra. Estudi i anàlisi duna sardana modèlica i a la vegada revolucionària pel que fa a la textura rítmica"per Albert Fontelles i Ramonet». [Consulta: 2014/2015].
* ↑ «Informació de l'obra a Clivis». Clivis. [Consulta: 25 octubre 2021].
* ↑ «Informació de l'obra a Clivis». Clivis. [Consulta: 25 octubre 2021].

## Vegeu també

* Premi Joaquim Serra
* Memorial Joaquim Serra

## Bibliografia

* Inés Padrosa i Gorgot, Concepció Ramió i Diumenge La nissaga dels Serra, Girona: GISC, 2000
* Padrosa Gorgot, Inés. Diccionari biogràfic de l'Alt Empordà. Girona: Diputació, 2009, p. 775-776. ISBN 9788496747548.